
Grozījumi Ministru kabineta 2015. gada 22. decembra noteikumos Nr. 799 "Licencētās makšķerēšanas, vēžošanas un zemūdens medību kārtība"
Izdoti saskaņā ar Zvejniecības likuma
13. panta otrās daļas 4. punktu
· Izdarīt Ministru kabineta 2015. gada 22. decembra noteikumos Nr. 799 "Licencētās makšķerēšanas, vēžošanas un zemūdens medību kārtība" (Latvijas Vēstnesis, 2016, 9. nr.; 2021, 204. nr.; 2022, 75. nr.) šādus grozījumus:
· 1. Izteikt 3. punktu šādā redakcijā:
· "3. Licencēto makšķerēšanu, vēžošanu vai zemūdens medības Baltijas jūras vai Rīgas līča piekrastes ūdeņos, publiskos ezeros un upēs, kā arī ezeros un upēs, kurās zvejas tiesības pieder valstij, organizē vietējā pašvaldība, kuras administratīvajā teritorijā atrodas attiecīgie ūdeņi, vai tās pilnvarota persona, bet privātos ūdeņos, kuros zvejas tiesības nepieder valstij, – privāto ūdeņu īpašnieks vai tā pilnvarota persona (turpmāk – organizētājs)."
· 2. Izteikt 4. punktu šādā redakcijā:
· "4. Ūdeņos, kuros notiek licencētā makšķerēšana, vēžošana vai zemūdens medības, zivju ieguvei nepieciešama īpaša atļauja – licence (turpmāk – licence), bet personām, kas vecākas par 16 gadiem vai jaunākas par 65 gadiem, izņemot personas ar invaliditāti, papildus licencei nepieciešama arī derīga makšķerēšanas, vēžošanas un zemūdens medību karte. Vienai personai publiskajos ūdeņos vienlaikus atļauts izmantot ne vairāk kā viena veida licenci."
· 3. Izteikt 5.2. apakšpunktu šādā redakcijā:
· "5.2. zinātniski pamatota vai ar datiem par makšķernieku, vēžotāju vai zemūdens mednieku skaitu pamatota nepieciešamība attiecīgās pašvaldības administratīvās teritorijas ūdeņos limitēt vērtīgu zivju un vēžu sugu ieguvi, regulējot makšķernieku, vēžotāju vai zemūdens mednieku skaitu, lai samazinātu to ietekmi uz zivju krājumiem un vidi;".
· 4. Izteikt 8.2. apakšpunktu šādā redakcijā:
· "8.2. nodrošināt licenču pieejamību, izvēloties licenču tirdzniecības veidu, kas konkrētajos apstākļos ir vispiemērotākais, tostarp nodrošinot licenču iegādi gan klātienē, gan elektroniski, kā arī nodrošināt sabiedrībai pieejamu aktuālu un skaidru informāciju par licenču iegādes kārtību un vietu. Informāciju par licenču iegādes kārtību un vietu publicē attiecīgās pašvaldības tīmekļvietnē. Organizētājs minēto informāciju ievieto arī citos sabiedrībai plaši pieejamos informācijas kanālos;".
· 5. Izteikt 8.4.1. apakšpunktu šādā redakcijā:
· "8.4.1. reizi gadā – līdz 31. janvārim par iepriekšējo gadu – pārskaitīt valsts pamatbudžetā no licenču pārdošanas iegūto naudas līdzekļu daļu, ko nosaka atbilstoši šo noteikumu V nodaļai;".
· 6. Izteikt 8.5. apakšpunktu šādā redakcijā:
· "8.5. reizi gadā – līdz 31. janvārim – iesniegt ziņas par licencēto makšķerēšanu, vēžošanu un zemūdens medībām iepriekšējā gadā, ievadot minētās ziņas valsts informācijas sistēmas "Latvijas Zivsaimniecības integrētā kontroles un informācijas sistēma" (turpmāk – informācijas sistēma) pārskata veidlapā, kurā norāda:
· 8.5.1. no licenču pārdošanas iegūto naudas līdzekļu daļu, kas pārskaitāma valsts pamatbudžetā, un tās procentuālo apmēru, ņemot vērā ūdeņu statusam atbilstošo pārskaitījuma apmēru un attiecīgo ūdeņu statusu;
· 8.5.2. katra veida licences cenu;
· 8.5.3. elektroniski un papīra formā pārdoto katra veida licenču skaitu un pārdoto vai izsniegto licenču skaitu to personu grupām, kurām noteiktas atlaides;
· 8.5.4. kopējos ieņēmumus no katra veida licenču pārdošanas;
· 8.5.5. valsts pamatbudžeta ieņēmumos pārskaitīto summu no katra veida licenču pārdošanas;".
· 7. Izteikt 8.8. apakšpunktu šādā redakcijā:
· "8.8. katru gadu līdz 31. janvārim iesniegt informācijas sistēmas pārskata veidlapā noteikto informāciju par īstenotajiem dabas aizsardzības, kontroles un zivju resursu papildināšanas (ja tā ir paredzēta) pasākumiem, kā arī informāciju par licencētās makšķerēšanas, vēžošanas vai zemūdens medību organizēšanai nepieciešamās infrastruktūras izveidošanu un uzturēšanu. Ja organizētājs nav pašvaldība, pirms minēto ziņu iesniegšanas informācijas sistēmā organizētājs tās nosūta attiecīgajai pašvaldībai. Ja nepieciešams, organizētājs precizē iesniedzamās ziņas atbilstoši pašvaldības norādēm;".
· 8. Izteikt 8.9. apakšpunktu šādā redakcijā:
· "8.9. uzskaitīt iegūtos lomus un katru gadu līdz 31. janvārim norādīt informācijas sistēmas pārskata veidlapā datus par iepriekšējā gadā iegūtajiem lomiem, uzrādot katra kalendāra gada mēnesī attiecīgajā ūdenstilpē noķerto attiecīgās sugas zivju daudzumu kilogramos;".
· 9. Izteikt 8.11. apakšpunktu šādā redakcijā:
· "8.11. reģistrēt personas, kas ir pārkāpušas nolikumā noteikto lomu uzskaites kārtību, un, izmantojot licencē norādīto tālruņa numuru vai elektroniskā pasta adresi, paziņot par nepieciešamību 14 dienu laikā iesniegt loma pārskatu. Ja minētajā termiņā loma pārskats nav iesniegts, organizētājs ne retāk kā reizi mēnesī par konstatēto pārkāpumu informē zivju resursu aizsardzības un uzraudzības iestādes;".
· 10. Izteikt 8.13. apakšpunktu šādā redakcijā:
· "8.13. nodrošināt ārvalstu tūristiem informāciju angļu un, ja nepieciešams, arī citās Eiropas Savienības oficiālajās valodās par saziņas iespējām ar organizētāju, licencētās makšķerēšanas, vēžošanas un zemūdens medību noteikumiem, licenču veidiem, katra veida licenču skaitu un cenu, kā arī lomu uzskaites kārtību un nolikumā norādīt informācijas kanālu, kurā minētā informācija ir pieejama."
· 11. Papildināt ar 9.2.7. apakšpunktu šādā redakcijā:
· "9.2.7. informācija par publiski pieejamām piekļuves vietām ūdenstilpei, norādot to atrašanās vietu koordinātu sarakstu. Koordinātu sarakstu izvieto zem attiecīgo ūdeņu shēmas vai kartes, kas pievienota nolikuma pielikumā;".
· 12. Izteikt 9.7. apakšpunktu šādā redakcijā:
· "9.7. licences pārdošanas un izsniegšanas kārtība, norādot licences pārdošanas un izsniegšanas vietu, tās darbalaiku, saziņas tālruņa numuru un elektroniskā pasta adresi vai informācijas kanālu, kurā pieejama aktuālā informācija par licenču pārdošanas un izsniegšanas vietām, kā arī informācijas kanālu, kurā pieejama informācija par nolikumu citās valodās (tīmekļvietnes saite, kvadrātkods vai norāde uz citu informācijas kanālu);".
· 13. Izteikt 9.9. apakšpunktu šādā redakcijā:
· "9.9. lomu uzskaites kārtība. Lomu uzskaitē, ja tas nepieciešams zivju vai vēžu stāvokļa novērtēšanai, iekļauj arī informāciju par atlaistām vai lomā nepaturētām zivīm. Loma pārskatu iesniedz piecu dienu laikā pēc licences derīguma termiņa beigām. Organizētājs vai licenču pārdevējs var atteikt nākamās licences iegādi personai, kura nav iesniegusi loma pārskatu par iepriekšējās licences izmantošanu, līdz brīdim, kamēr šī persona iesniedz attiecīgo loma pārskatu;".
· 14. Izteikt 9.10. apakšpunktu šādā redakcijā:
· "9.10. nosacījumi publiska makšķerēšanas, vēžošanas vai zemūdens medību pasākuma, tostarp sporta pasākuma, organizēšanai, kura laikā tiek iegūtas zivis, kā arī pasākuma saskaņošanas kārtība;".
· 15. Izteikt 9.15.2. apakšpunktu šādā redakcijā:
· "9.15.2. attiecīgo ūdeņu shēma vai karte ar norādītām publiskās piekļuves vietām un šo vietu koordinātu sarakstu, ko izvieto zem shēmas vai kartes;".
· 16. Izteikt 10.2. apakšpunktu šādā redakcijā:
· "10.2. valsts zinātnisko institūtu "Pārtikas drošības, dzīvnieku veselības un vides zinātniskais institūts "BIOR"" (turpmāk – institūts), kurš, sniedzot atzinumu par nolikumu, vienlaikus izvērtē arī šo noteikumu 6. punktā minētā zinātniskā pamatojuma atbilstību un aktualitāti, īpaši tad, ja zinātniskais pamatojums ir ticis sniegts pirms vairāk nekā pieciem gadiem;".
· 17. Izteikt 18. punktu šādā redakcijā:
· "18. Attiecīgais nolikums pirms termiņa zaudē spēku, ja:
· 18.1. saskaņā ar vides aizsardzības institūcijas atzinumu vai zinātniski pamatotām rekomendācijām ir nepieciešams īstenot zivju resursu aizsardzības pasākumus un Zemkopības ministrija pēc saskaņošanas ar Valsts vides dienestu vai Dabas aizsardzības pārvaldi (ja zivju resursu aizsardzības pasākumi īstenojami īpaši aizsargājamā dabas teritorijā) pieņem lēmumu par nolikuma atzīšanu par spēku zaudējušu ar nākamo gadu vai nākamo sezonu;
· 18.2. organizētājs, kas nav pašvaldība, atkārtoti nenodrošina šajos noteikumos, pašvaldības saistošajos noteikumos par licencēto makšķerēšanu, vēžošanu vai zemūdens medībām  vai nolikumā minēto prasību izpildi. Ja šajos noteikumos, pašvaldības saistošajos noteikumos par licencēto makšķerēšanu, vēžošanu vai zemūdens medībām vai nolikumā minēto prasību izpilde netiek nodrošināta, pašvaldība pēc Zemkopības ministrijas, Valsts vides dienesta vai Dabas aizsardzības pārvaldes (ja licencētā makšķerēšanu, vēžošana vai zemūdens medības notiek īpaši aizsargājamā dabas teritorijā) ierosinājuma var pieņemt lēmumu par nolikuma atzīšanu par spēku zaudējušu ar nākamo gadu vai nākamo sezonu. Šādā gadījumā organizētājs atmaksā personām iegādāto, bet neizmantoto licenču vērtību, kā arī sedz tos pašvaldības izdevumus, kas saistīti ar licencētās makšķerēšanas, vēžošanas vai zemūdens medību pārtraukšanu pirms nolikuma gala termiņa."
· 18. Izteikt 19.1. apakšpunktu šādā redakcijā:
· "19.1. ne mazāk par 20 procentiem – ja licencētā makšķerēšana, vēžošana vai zemūdens medības notiek Baltijas jūras vai Rīgas līča piekrastes ūdeņos, publiskos ezeros un ezeros, kuros zvejas tiesības pieder valstij, kā arī publiskās upēs un upēs, kurās zvejas tiesības pieder valstij;".
· 19. Izteikt 23. punktu šādā redakcijā:
· "23. Publiskajos ūdeņos, tostarp Baltijas jūras vai Rīgas līča piekrastes ūdeņos, kā arī ūdeņos, kuros zvejas tiesības pieder valstij, licences par samazinātu maksu vai bezmaksas licences piešķir:
· 23.1. personām, kas jaunākas par 16 gadiem, un personām, kas vecākas par 65 gadiem;
· 23.2. personām ar invaliditāti un politiski represētām personām;
· 23.3. ūdeņu krastu zemes īpašniekiem un viņu ģimenes locekļiem atbilstoši Civillikumā minētajam ģimenes locekļu sarakstam;
· 23.4. personām no daudzbērnu ģimenēm un ģimenēm, kuru aprūpē ir bērns ar invaliditāti vai pilngadīga persona, kas nav sasniegusi 24 gadu vecumu, ja tai noteikta I vai II invaliditātes grupa, un kurām saskaņā ar valstī īstenoto Latvijas Goda ģimenes apliecības programmu ir piešķirta Latvijas Goda ģimenes apliecība (turpmāk – Latvijas Goda ģimenes apliecības lietotāji);
· 23.5. personām ar retām slimībām, kurām ir piešķirta reto slimību pacientu identifikācijas karte (turpmāk – personas ar retām slimībām)."
· 20. Izteikt 28. punktu šādā redakcijā:
· "28. Organizētājs numurē visas licences, arī licences par samazinātu maksu un bezmaksas licences. Ja pašvaldības saistošie noteikumi paredz licences par samazinātu maksu vai bezmaksas licences noteiktām personu grupām, elektroniski šādas licences ir tiesības iegādāties vai saņemt personām, kas jaunākas par 16 gadiem, personām, kas vecākas par 65 gadiem, personām ar invaliditāti, Latvijas Goda ģimenes apliecības lietotājiem un personām ar retām slimībām. Pārējās personas licenci par samazinātu maksu iegādājas vai bezmaksas licenci saņem tādā formā, t. i., elektroniski vai papīra formā, kā tas noteikts pašvaldības saistošajos noteikumos."
· 21. Izteikt 31.1. apakšpunktu šādā redakcijā:
· "31.1. izmantojot informācijas sistēmu, apkopo šo noteikumu 8.5. apakšpunktā minētajās pārskata veidlapās sniegto informāciju un līdz nākamā gada 15. februārim publicē to Lauku atbalsta dienesta tīmekļvietnē kopējā pārskatā par licencētās makšķerēšanas, zemūdens medību un vēžošanas gada rezultātiem;".
· 22. Svītrot 31.1.1 apakšpunktu.
· 23. Izteikt 31.2. apakšpunktu šādā redakcijā:
· "31.2. izsūta organizētājiem atgādinājumu, ja šo noteikumu 8.5. apakšpunktā minētās ziņas nav iesniegtas informācijas sistēmā;".
· 24. Svītrot 32. punktu.
· 25. Papildināt ar 38.2 punktu šādā redakcijā:
· "38.2 Pašvaldība līdz 2027. gada 1. janvārim izdod saistošos noteikumus, nosakot kārtību, kādā šo noteikumu 23.5. apakšpunktā minētajām personām piešķir licenci par samazinātu maksu vai bezmaksas licenci. Līdz minēto saistošo noteikumu spēkā stāšanās brīdim šo noteikumu 23.5. apakšpunktā minētajām personām piešķir bezmaksas licenci."
· 26. Svītrot 1. pielikumu.
· 27. Svītrot 2. pielikumu.
· 28. Svītrot 3. pielikumu.

